
Lehdistötiedote

Genelec takaa korkealaatuisen äänen uuteen GRIP Action Sports Hubiin Tampereella

Tampere, elokuu 2026... Tampereen urheilijoilla ja liikunnan harrastajilla on nyt uusi paikka liikkua ja kohdata. GRIP Action Sports Hub on vastikään avattu keskus, joka tarjoaa tiloja harjoitteluun, työntekoon ja rentoutumiseen, niin ryhmille kuin yksittäisille kävijöille. Kuuden kerroksen kokonaisuus sisältää omat alueensa monille harraste- ja kilpalajeille sekä paikkoja rauhoittumiseen ja oleiluun. Keskus halusi korkealaatuisen äänijärjestelmän, joka takaa tasaisen peiton ja selkeän äänen haastavassa arkkitehtuurissa ja jatkuvasti muuttuvissa käyttötilanteissa. Ratkaisuksi valittiin Genelecin Smart IP ‑järjestelmä, joka tuottaa luotettavan ja selkeän äänen koko rakennuksen eri ympäristöihin.
Kuuteen eri kerrokseen sijoittuvien urheilu-, ravintola- ja kokoustilojen tasalaatuinen äänentoisto oli merkittävä haaste AV‑integraatioon erikoistuneelle 4Business Oy:lle, joka suunnittelee ja toteuttaa ratkaisuja yritys-, viihde-, koti- ja vapaa-ajan ympäristöihin. “Meidän tehtävänämme oli toimittaa korkealaatuinen ja tasainen ääni keskuksen kaikkiin tiloihin, ja hyvä peitto oli tärkein prioriteetti”, kertoo Kimmo Lauttajärvi, 4Business Oy:n myyntipäällikkö. Tiloihin sisältyy olympiatason SkatePark, 15-metrinen kiipeilykeskus, kuntosali, ryhmäliikuntatilat, ravintola, sauna ja katselutasanne. “Kovat puupinnat, epätasaiset seinät ja urheiluvälineet eivät yleensä ole ihanteellinen ympäristö selkeälle äänelle”, Lauttajärvi toteaa. “Tarvitsimme kompaktin kaiutinratkaisun, joka mahdollistaa joustavan sijoittelun ja tarkan suuntauksen, jotta kuulutukset ja taustamusiikki erottuvat skeittauksen ja harjoituslaitteiden melusta.”
GRIP Actionin omistajat tunsivat Genelecin entuudestaan ja luottivat 4Business Oy:n suositukseen. “Käytämme Genelecin kaiuttimia säännöllisesti viihde- ja ravintolaprojekteissa”, Lauttajärvi kertoo. “Asiakas luotti jo valmiiksi Genelecin laatuun, joten valinta oli luonnollinen.” 
“Suunnitteluvaiheessa Genelecin tiimi auttoi suosittelemalla sopivimmat tuotesarjat näihin epätavanomaisiin akustisiin tiloihin”, Lauttajärvi jatkaa. Genelecin suositusten ja 4Businessin oman kokemuksen perusteella valittiin yhteensä 57 Smart IP ‑kaiutinta ja kuusi kompaktia 4000‑sarjan aktiivikaiutinta, jotka tuottaisivat ääntä koko kuusikerroksiseen rakennukseen. Smart IP ‑mallit soveltuivat erityisen hyvin tämän mittakaavan asennukseen, koska ne tarjoavat virran, äänen ja ohjauksen yhden verkkokaapelin kautta. Tämä yksinkertaisti asennusta merkittävästi, sillä kaapelointia olisi muuten pitänyt reitittää ramppien, kiipeilyrakenteiden ja muiden fyysisten esteiden ympärille.

Ensimmäisessä ja toisessa kerroksessa kolmetoista Smart IP 4430 ‑kaiutinta asennettiin SkateParkin pääalueille, jotka sisältävät alueet nimeltä Street, Park, Jump Track ja Vert. “Seiniin ja betonipilareihin kiinnitetyt 4430‑mallit tarjoavat korkean äänenpaineen ja hallitun peiton, jota tarvitaan pitämään musiikki ja kuulutukset selkeinä näissä suurissa ja meluisissa tiloissa. Lisäksi yhdeksän erittäin kompaktia 4410‑mallia palvelee SkateParkin muita tiloja, kuten kauppaa, pukuhuoneita, showroomia, toimistoa ja taukotilaa”, Lauttajärvi kuvailee.
Kiipeilykeskuksessa on seitsemän 4430‑kaiutinta, asennettuna seinäpinnoille ja suunnattuna kiipeilijöihin heidän noustessaan kiipeilyseiniä. Kaksi 4410‑mallia tarjoaa taustamusiikkia pukuhuoneissa. “Kaikissa SkateParkin ja kiipeilykeskuksen kaiuttimissa on Genelecin RAW‑viimeistely, joka tarkoittaa pinnoittamattomia kierrätysalumiinikoteloita”, Lauttajärvi lisää. “Luonnollinen viimeistely sopii hyvin rakennuksen teolliseen estetiikkaan.”
Sports Centressä kahdeksan kompaktia 4420‑kaiutinta tarjoaa taustamusiikkia ja kuulutuksia kuntosalin puolella, ja kaksi 4410‑mallia takaa saman pukuhuoneissa. “Smart IP ‑järjestelmän rinnalla kaksi tehokasta 4040‑mallia 4000‑sarjan aktiivikaiuttimista palvelee ryhmäliikuntastudiota, ja kaksi 4030‑mallia tuottaa äänen spinning‑studiolla”, Lauttajärvi jatkaa. “4000‑sarjan mallit sopivat vähemmän monimutkaisiin tiloihin, jotka vaativat tarkkaa ääntä ilman tarvetta mukautua epätavanomaiseen infrastruktuuriin.” Näissä kaiuttimissa on Genelecin musta standardiviimeistely, joka täydentää studioiden modernia ja korkealaatuista ilmettä.
Kuudennen kerroksen kokous- ja tapahtumatiloihin on sijoiteltu kahdeksan 4420‑kaiutinta, tuottamaan selkeää ja yksityiskohtaista ääntä miellyttävillä kuuntelutasoilla. Lisäksi kahdeksan Smart IP ‑kaiutinta tarjoaa peiton rakennuksen auloissa ja kulkualueilla, koostuen kolmesta 4430‑mallista ensimmäisessä kerroksessa ja yhdestä 4420‑mallista kaikissa muissa kerroksissa, mikä varmistaa tasalaatuisen kävijäkokemuksen rakennuksessa liikuttaessa.
“Genelecin ansiosta jokainen alue on saanut selkeän ja tasaisen äänen, ja henkilökunta voi helposti räätälöidä asetuksia tilojen mukaan”, Lauttajärvi sanoo. “Rakennuksen mittakaava ja arkkitehtoninen monimuotoisuus olisivat voineet tehdä järjestelmästä monimutkaisen asentaa ja käyttää. Smart IP ‑teknologia yksinkertaisti sekä fyysisen asennuksen että päivittäisen hallinnan, ja 4000‑sarja tarjosi kompaktin ja tarkan ratkaisun pienempiin tiloihin.”
“Kokonaisäänenlaatu on ylittänyt odotuksemme”, kertoo Janne Sievänen, GRIP Action Sports Hubin toimitusjohtaja. “Genelecin laitteisto on todella ensiluokkaista, ja yhdessä rakennuksen laajan akustisen käsittelyn kanssa lopputulos on selkeä ja tasapainoinen, jopa suurimmissa ja vaativimmissa tiloissamme. Meille tärkeintä on lopputulos, ja äänenlaadun osalta olemme enemmän kuin tyytyväisiä saavutettuun.”

Lisätietoja löydät osoitteesta http://www.genelec.fi

***LOPPU***


Tietoa Genelecistä

Vuonna 1978 perustettu Genelec on maailman johtava aktiivikaiutinjärjestelmien valmistaja. Vahva sitoutuminen tutkimus- ja kehitystyöhön takaa, että kaikki ratkaisut tarjoavat totuudenmukaista ja luotettavaa äänentoistoa sekä kykyä mukautua akustiseen ympäristöönsä niin ammattilaisstudioihin, AV-asennuskohteisiin kuin kotikäyttöön. Iisalmessa vastuullisesti valmistetut Genelec-tuotteet ovat kannattava ja pitkäikäinen investointi erinomaiseen äänentoistoon.

